Návrh

VYHLÁŠKA
Úradu geodézie, kartografie a katastra
Slovenskej republiky

z ....................... 2019,

ktorou sa mení a dopĺňa vyhláška Úradu geodézie, kartografie a katastra Slovenskej republiky č. 300/2009 Z. z., ktorou sa vykonáva zákon Národnej rady Slovenskej republiky č. 215/1995 Z. z. o geodézii a kartografii v znení neskorších predpisov v znení neskorších predpisov

Úrad geodézie, kartografie a katastra Slovenskej republiky (ďalej len „úrad“) podľa § 28 ods. 1 písm. h) a i) zákona Národnej rady Slovenskej republiky č. 215/1995 Z. z. o geodézii a kartografii v znení neskorších predpisov (ďalej len „zákon“) ustanovuje:

Čl. I

Vyhláška Úradu geodézie, kartografie a katastra Slovenskej republiky č. 300/2009 Z. z., ktorou sa vykonáva zákon Národnej rady Slovenskej republiky č. 215/1995 Z. z. o geodézii a kartografii v znení neskorších predpisov v znení vyhlášky č. 75/2011 Z. z. a vyhlášky č. 26/2014 Z. z. sa mení a dopĺňa takto:

1.	V § 2 ods. 1 písmená a) až c) znejú:
„a) Európsky terestrický referenčný systém 1989 s alfanumerickým kódom ETRS89, kódom EPSG::4927 pre 3D - φ, λ, h, kódom EPSG::4258 pre 3D – X, Y, Z a kódom EPSG::4936 pre 2D – φ, λ,
b) Súradnicový systém Jednotnej trigonometrickej siete katastrálnej s alfabetickým kódom S-JTSK a kódom EPSG::2065,
c) Baltský výškový systém po vyrovnaní s alfabetickým kódom Bpv a kódom EPSG::8357,“.

2.	V § 2 ods. 2 písm. d) sa slová „výškový“ a „výškového“ nahrádzajú slovami „vertikálny“ a „vertikálneho“.

3.	V § 2 ods. 3 tretej vete sa vypúšťa slovo „súradnicových“.

4.	V § 2 ods. 4 posledná veta znie: „Národnou realizáciou ETRS89 je realizácia SKTRF09, ktorá zodpovedá ETRF2000 a epoche 2008.5.“ a na konci sa pripája táto veta: „Kód EPSG národnej realizácie ETRS89 pre 3D φ, λ, h je EPSG::4937, pre 2D φ, λ je EPSG::4258 a pre 3D X, Y, Z je EPSG::4936.”.

5.	V § 2 ods. 5 písmená a) a b) znejú:

„a) „súbor rovinných súradníc bodov Štátnej priestorovej siete s jednoznačne definovaným vzťahom k národnej realizácii ETRS89; označuje sa JTSK03 a má kód EPSG::8352 (pozn. základný poludník je Greenwich),
b) súbor rovinných súradníc bodov Štátnej trigonometrickej siete, záväzný pre súbor geodetických informácií katastra nehnuteľností, pre preberanie výsledkov geodetických a kartografických prác do štátnej dokumentácie, pre vybrané geodetické a kartografické činnosti podľa § 6 zákona a pre ostatné informačné systémy o území, s jednotnou transformáciou do JTSK03, zabezpečenou Rezortnou transformačnou službou zriadenou úradom; označuje sa JTSK a má kód EPSG::2065 (pre základný poludník Ferro) alebo EPSG::5513 (pre základný poludník Greenwich).
Realizáciami S-JTSK sú JTSK03 a JTSK.“.

6.	V § 2 odseky 6 až 10 znejú:

„(6) Realizácia Baltského výškového systému po vyrovnaní predstavuje súbor normálnych výšok a charakteristík presností bodov Štátnej nivelačnej siete určených vyrovnaním opakovaných nivelačných meraní vzhľadom na jeden základný alebo množinu viacerých základných nivelačných bodov a označuje sa alfanumerickým kódom Bpvyy. Normálna výška základného nivelačného bodu alebo základných nivelačných bodov je určená vo väzbe na medzinárodné vyrovnanie európskych nivelačných sietí k strednej hodnote reprezentujúcej nulu morského vodočtu v Kronštadte. Realizáciou Baltského výškového systému po vyrovnaní je Bpv z roku 1957 a má kód EPSG::8357.

(7) Realizácia Európskeho vertikálneho referenčného systému predstavuje súbor geopotenciálnych kót, normálnych výšok a charakteristík presností bodov Štátnej nivelačnej siete určených vyrovnaním vzhľadom na jeden základný alebo množinu viacerých základných nivelačných bodov určených v rámci medzinárodného vyrovnania vyšších rádov nivelačných sieti Európskych štátov. Národnú realizáciu EVRS nazývame Slovenský vertikálny referenčný rámec a označujeme ju alfanumerickým kódom SKVRFyy, pričom SKVRFyy zodpovedá a reprezentuje národné zhustenie konkrétnej realizácie Európskeho vertikálneho referenčného rámca označeného alfanumerickým kódom EVRFyyyy. Realizáciou EVRF je SKVRF05, ktorý zodpovedá EVRF2000 a má kód EPSG::5730.

(8) Realizácia Gravimetrického systému predstavuje súbor tiažových zrýchlení a charakteristík presností vybraných bodov geodetických základov určených z národného vyrovnania absolútnych a relatívnych gravimetrických meraní vykonaných v Štátnej gravimetrickej sieti. Realizácia Gravimetrického systému sa označuje alfanumerickým kódom S-Gryy. Realizáciou Gravimetrického systému je S-Gr95.

(9) Na transformovanie súradníc bodov medzi realizáciou Európskeho terestrického referenčného systému 1989 a realizáciou súradnicového systému Jednotnej trigonometrickej siete katastrálnej sa používa globálny transformačný kľúč vyjadrujúci vzťah medzi elipsoidom Geodetického referenčného systému 1980 a Besselovým elipsoidom 1841 a zobrazovacie rovnice Křovákovho konformného kužeľového zobrazenia bodov z Besselovho elipsoidu 1841 do roviny. Globálny transformačný kľúč je platný pre celé územie Slovenska. Globálny transformačný kľúč reprezentujúci vzťah medzi realizáciou ETRF2000 a JTSK03 predstavuje sedem transformačných parametrov vypočítaných priestorovou podobnostnou transformáciou Burša-Wolfovým modelom. Parametre tohto globálneho transformačného kľúča sú: 

Smer transformácie S-JTSK (JTSK03) → ETRS89 (ETRF2000) s kódom EPSG::8367

Translácia   v   smere   osi   X:   tx   =   485,021   m,
Translácia   v   smere   osi   Y:   ty   =   169,465   m,
Translácia   v   smere   osi   Z:   tz   =   483,839   m,
Rotácia   osi   X:   rx   =   -7,786342",
Rotácia   osi   Y:   ry   =   -4,397554",
Rotácia   osi   Z:   rz   =   -4,102655".
Parameter   zmeny   mierky:   m   =   0,000000   ppm,
	  
Smer transformácie ETRS89 (ETRF2000) → S-JTSK (JTSK03) s kódom EPSG::8365
	  
Translácia v smere osi X: tx = –485,014055 m,
Translácia v smere osi Y: ty = –169,473618 m,
Translácia v smere osi Z: tz = –483,842943 m,
 Rotácia   osi   X:   rx   =   7,78625453",
 Rotácia   osi   Y:   ry   =   4,39770887",
 Rotácia   osi   Z:   rz   =   4,10248899",
 Parameter   zmeny   mierky:   m   =   0,000000   ppm.

(10) Rezortná transformačná služba medzi realizáciami záväzných geodetických systémov ETRS89 a S-JTSK je záväzná pre vybrané geodetické a kartografické činnosti podľa § 6 zákona, ktorých výsledky sa preberajú do informačného systému katastra nehnuteľností a je dostupná na webovom sídle úradu.“.

7.	V § 3 odsek 1 znie:

„(1) Pasívne geodetické základy tvoria geodetické body, ktorých parametre sú určené aspoň v jednom záväznom geodetickom systéme. Parametre geodetických bodov geodetických základov sa určujú v týchto špecializovaných sieťach:
a)	Štátna priestorová sieť s alfabetickým kódom ŠPS,
b)	Štátna trigonometrická sieť s alfabetickým kódom ŠTS,
c)	Štátna nivelačná sieť s alfabetickým kódom ŠNS,
d)	Štátna gravimetrická sieť s alfabetickým kódom ŠGS.“.

8.	§ 3 sa dopĺňa odsekom 3, ktorý znie:

„(3) SKPOS je referenčná služba na presné určovanie polohy objektov a javov pomocou globálnych navigačných satelitných systémov, umožňujúca korektne pracovať v záväzných geodetických referenčných systémoch ETRS89 a S-JTSK v realizácii JTSK03.“.

9.	V § 5 ods. 1 posledná veta znie: „Oznámenie predkladateľ zasiela správcovi geodetických základov.“.

10.	V § 7 odsek 5 znie:

„(5) Údaje na aktualizáciu základnej bázy údajov pre geografický informačný systém sa poskytujú podľa § 20a písm. b) a c) zákona.“.

11.	V § 8 odsek 1 znie:

„(1) Informačný systém geodetických základov tvoria súbory textových, číselných a grafických údajov o bodoch geodetických základov vrátane metaúdajov.“.

12.	V § 8 odsek 3 znie:

„(3) Základnú bázu údajov pre geografický informačný systém tvoria
a)	referenčné priestorové údaje ZBGIS, definované KTO ZBGIS, vrátane geografického názvoslovia administratívneho členenia a geodetických referenčných bodov,
b)	ortofotosnímky,
c)	digitálny výškový model územia,
d)	ostatné priestorové údaje,
e)	generalizované údaje definované KTO ZBGIS, vrátane geografického názvoslovia a administratívneho členenia,
f)	základné štátne mapové dielo podľa § 12 ods. 4,
g)	kartografické diela tvorené právnickou osobou zriadenou úradom.“.

13.	V § 9 ods. 3 sa vypúšťajú slová „alebo okresnému úradu, v obvode územnej pôsobnosti ktorej sa činnosti vykonali“.

14.	V § 9 odsek 4 znie:

„(4) Prevádzkovateľ potvrdí prevzatie výsledného operátu.“.

15.	Za § 9 sa vkladá § 9a, ktorý vrátane nadpisu nad paragrafom znie:

 „Evidovanie údajov o rodinnom dome, bytovom dome a byte v bytovom dome
§ 9a

(1)	O rodinnom dome, bytovom dome a byte v bytovom dome sa na podklade kolaudačného rozhodnutia a jeho príloh zapisujú údaje o

a)	úžitkovej ploche rodinného domu alebo o podlahovej ploche bytu;1) uvádzajú sa v m2 na dve desatinné miesta bez zaokrúhľovania,
b)	počte izieb rodinného domu alebo bytu; uvádzajú sa celým číslom od 1, 
c)	počte podlaží rodinného domu alebo bytového domu; uvádzajú sa celým číslom od 1, ak odsek 4 neustanovuje inak,
d)	materiálnej konštrukcii rodinného domu alebo bytového domu; uvádzajú sa numerickým kódom podľa prílohy č. 2,
e)	dátume kolaudácie rodinného domu alebo bytového domu; uvádzajú sa v tvare  „dd.mm.rrrr“, kde „dd“ je deň, „mm“ je mesiac a „rrrr“ je rok.

(2)	Úžitková plocha rodinného domu je súčet všetkých podlahových plôch obytných miestností a príslušenstva rodinného domu1a) bez plochy balkónov, lodžií a terás.

(3)	Izbou v rodinnom dome alebo byte v bytovom dome sa rozumie obytná miestnosť, ktorá svojím stavebnotechnickým riešením a vybavením spĺňa podmienky na trvalé bývanie.1aa)

(4)	Viacpodlažný byt v bytovom dome sa označí slovom „mezonet“. Ak ide o podlažie, ktoré má aspoň jednu tretinu podlahovej plochy šikmú konštrukciu krovu a ktorého zvislé obvodové steny nadväzujú na šikmú strešnú alebo stropnú konštrukciu sa označí slovom „podkrovie“. Byt na medziposchodí sa označí slovom „mezanín“.

(5)	Údaje a ich zmenu zapíše obec v deň ich vzniku alebo v deň, kedy zmena nastala.“.

Poznámky pod čiarou k odkazom 1 až 1aa znejú:
„1) § 2 ods. 7 zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov.

1a) § 43b ods. 6 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.
1aa) § 43b ods. 5 zákona č. 50/1976 Zb. v znení neskorších predpisov.“. 

Doterajší odkaz 1 sa označuje ako odkaz 1ab a doterajšia poznámka pod čiarou k odkazu 1 sa označuje ako poznámka pod čiarou k odkazu 1ab.

16.	V § 10 odsek 1 znie:

„(1) Údaje z informačného systému geodetických základov poskytuje prevádzkovateľ
a)	prostredníctvom internetového portálu,
b)	prostredníctvom webových služieb,
c)	vo forme geodetických údajov,
d)	vo forme zoznamov súradníc, výšok a tiažového zrýchlenia geodetických bodov.“.

17.	V § 12 odseky 3 a 4 znejú:

„(3) Základné štátne mapové dielo vytvorené v mierke väčšej ako 1: 5 000 je základné štátne mapové dielo s veľkou mierkou.

(4) Obsah základného štátneho mapového diela v mierke 1: 5 000 a menšej je daný rozsahom objektov katalógu tried objektov kartografického modelu pre príslušnú mierku.“.

18.	V § 19 písm. b) sa za slovo „polohopisu“ vkladajú slová „a výškopisu“.

19.	V § 19 sa vypúšťajú písmená c) a d).
Doterajšie písmená e) až k) sa označujú ako písmená c) až i).
 
20.	V § 20 odsek 2 znie:

„(2) Účelové mapovanie polohopisu a výškopisu pre projekt pozemkových úprav predstavuje zameranie skutočného stavu prvkov polohopisu a druhov pozemkov v teréne so zistením zmien druhov pozemkov medzi skutočným a evidovaným stavom v katastri nehnuteľností a zameranie aktuálneho výškopisu.“.

21.	V § 20 sa vypúšťa odsek 3.
Doterajšie odseky 4 až 8 sa označujú ako odseky 3 až 7.

22.	V § 20 ods. 3 sa za slovom „opatrení“ vypúšťa čiarka a slová „návrh nových pozemkov a aktualizáciu základnej bázy pre geografický informačný systém“ sa nahrádzajú slovami „a návrh nových pozemkov“. 

23.	V 24 sa vypúšťa odsek 4.
Doterajšie odseky 5 až 8 sa označujú ako odseky 4 až 7.

24.	V § 40 ods. 1 sa za slovo „určených“ vkladajú slová „všeobecne záväznými právnymi predpismi“.

25.	V § 40 ods. 2 sa za slovo „operátu“ vkladajú slová „ak spĺňajú náležitosti podľa odseku 1“.

26.	V § 40 odsek 5 znie:

„(5) Znalec v odbore geodézie a kartografie podľa osobitného predpisu, 9) ak bol ustanovený za znalca v súdnom konaní, vykoná autorizačné overenie na všetkých prvopisoch výsledného operátu vybraných geodetických a kartografických činností doložkou. Doložka obsahuje údaj o tom, že náležitosťami a presnosťou zodpovedá predpisom, meno, priezvisko, číslo osvedčenia o osobitnej odbornej spôsobilosti vydaného úradom, podpis, číslo spisu, pod ktorým je súdne konanie vedené na súde, dátum a odtlačok pečiatky znalca.“.

27.	V § 44 ods. 1 sa slová „Geometrický plán“ nahrádzajú slovami „Výsledný elaborát geometrického plánu“.

28.	 Za § 46 sa vkladá § 46a, ktorý vrátane nadpisu nad paragrafom znie:

„Postup pri vydávaní preukazu geodeta
§ 46a

(1)	Preukaz geodeta vydáva úrad na základe žiadosti, ktorá obsahuje

a)	titul, meno, priezvisko, miesto trvalého pobytu a číslo občianskeho preukazu fyzickej osoby, ktorá žiada o vydanie preukazu (ďalej len „žiadateľ“),
b)	adresu na doručovanie, ak je odlišná od miesta trvalého pobytu, telefónne číslo a e-mailovú adresu žiadateľa,
c)	podpis žiadateľa.

(2)	Prílohou žiadosti o vydanie preukazu geodeta je

a)	preukaz, ktorého platnosť sa skončila, 
b)	kópia dokladu, ktorý preukazuje spôsobilosť vykonávať geodetické a kartografické činnosti žiadateľa o preukaz podľa § 5 ods. 1 zákona.

(3)	Kópia dokladu podľa odseku 2 písm. b) sa k žiadosti prikladá, ak

a)	žiadateľ žiada o vydanie preukazu prvýkrát,
b)	bol preukaz, ktorého platnosť skončila, vydaný pred 20. májom 2016,
c)	bol preukaz poškodený, zničený, stratený alebo odcudzený.

(4)	Ak bol preukaz poškodený, zničený, stratený alebo odcudzený, žiadateľ uvedie túto skutočnosť v žiadosti.
 
(5)	Za vydanie preukazu geodeta sa vyberá správny poplatok podľa osobitného predpisu. 13) 

(6)	Ak nie je preukázaná spôsobilosť žiadateľa vykonávať geodetické a kartografické činnosti podľa § 5 ods. 1 zákona, úrad nevydá preukaz geodeta. 

(7)	Vzor žiadosti o vydanie preukazu geodeta je uvedený v prílohe č. 3.“.

Poznámka pod čiarou k odkazu 13 znie:
„13) Zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.“.

29.	Doterajšia príloha sa označuje ako príloha č. 1 a dopĺňajú sa prílohy č. 2 a 3, ktoré vrátane nadpisov znejú:

„Príloha č. 2
k vyhláške č. 300/2009 Z. z.

Konštrukcia rodinného domu alebo bytového domu

  1 Iná konštrukcia
  2 Betónová konštrukcia 
  3 Oceľová konštrukcia
  4 Spriahnutá oceľobetónová konštrukcia
  5 Drevená konštrukcia
  6 Murovaná konštrukcia
  7 Geotechnická konštrukcia 
  8 Konštrukcia odolná proti zemetraseniu
  9 Hliníková konštrukcia

Príloha č. 3
k vyhláške č. 300/2009 Z. z.

Vzor
Žiadosť o vydanie preukazu geodeta
Držiteľ preukazu
Titul		
Meno		
Priezvisko		
Telefónne číslo		
E-mail		
Číslo občianskeho preukazu		
Doručovacia adresa
Ulica		
PSČ, mesto		
Fakturačná adresa, ak je iná ako doručovacia
Meno/názov		
Ulica		
PSČ, mesto		
IČO		
Podpis/dátum		
Prílohy žiadosti
Preukaz*)
•	geodeta**)
•	preukaz bol zničený, stratený, odcudzený alebo poškodený**)
Doklad, ktorý preukazuje spôsobilosť vykonávať geodetické a kartografické činnosti fyzickej osoby***)
•	kópia maturitného vysvedčenia**)
•	kópia diplomu**)
•	kópia osvedčenia o osobitnej odbornej spôsobilosti**)
•	kópia oprávnenia na výkon činnosti autorizovaného geodeta a kartografa**)
•	kópia rozhodnutia o uznaní odbornej kvalifikácie vydaného podľa zákona č. 293/2007 Z. z. **)
Poučenie:
Žiadosť o vydanie preukazu geodeta sa predkladá Úradu geodézie, kartografie a katastra Slovenskej republiky.
Preukaz, ktorého platnosť skončila je potrebné vždy priložiť k žiadosti.

Čl. II

Táto vyhláška nadobúda účinnosť 1. októbra 2019.